
Folketingets Europaudvalg

Christiansborg, den 23. maj 2003

Europaudvalgets sekretariat
Til

udvalgets medlemmer og stedfortrædere

Europaudvalgets behandling af EU-budget 2004

Folketingets Europaudvalg forventer at behandle EU's budget for 2004 på samme måde som det behandlede EU's budget for 2003. EU-budget 2003 blev behandlet i Folketingets Europaudvalg på følgende måde:

1. Drøftelse af budgetprioriteter på ØKOFIN den 5. marts 2002

Udarbejdet aktuelt notat (bilag 375) til Folketingets Europaudvalg (møde den 1. marts) samt mundtlig præsentation af dansk holdning (til orientering). 

Officielt baggrundsdokument: Kommissionens årlige politiske strategi for 2003.
2. Kommissionen vedtog sit foreløbige udkast til EU's budget for 2003 den 30. april 2002

3. Præsentation af det foreløbige budgetforslag for ØKOFIN den 7. maj 2002 

Udarbejdet aktuelt notat (bilag 651) til Folketingets Europaudvalg (møde den 3. maj) samt mundtlig præsentation af dansk holdning (til orientering). 

Officielt baggrundsdokument: Kommissionens foreløbige budgetforslag for 2003.
4. Gennemførelse af Rådets 1. behandling af budgettet for 2003 på ØKOFIN den 19. juli 2002

Udarbejdet aktuelt notat (bilag 955) til Folketingets Europaudvalg (møde den 18. juli) samt mundtlig præsentation af dansk holdning (til forhandlingsoplæg).

Officielt baggrundsdokument: Kommissionens foreløbige budgetforslag for 2003.

5. Europa-Parlamentets 1. behandling den 24. oktober 2002

6. Gennemførelse af Rådets 2. og sidste behandling af budgettet for 2003 på ØKOFIN den 25. november 2002 (på grundlag af Parlaments 1. behandling)

Udarbejdet aktuelt notat (bilag 243) til Folketingets Europaudvalg (møde den 22. november) samt mundtlig præsentation af dansk holdning (til forhandlingsoplæg).

Officielt baggrundsdokument: Resultaterne af Rådets og Europa-Parlamentets 1. behandling. 

7. Tillægs- og ændringsbudgetter fra EU

Der forelægges normalt 5-7 forslag til tillægs- og ændringsbudgetter for Folketingets Europaudvalg pr. år (til forhandlingsoplæg).

Officielt baggrundsdokument: Kommissionens forslag til tillægs- og ændringsbudgetter.

8. Europa-Parlamentets anden behandling samt undertegnelse af EU's budget for 2003 den 19. december 2002

EU's budget for 2004

EU's budget for 2004 har p.t. været på Europaudvalgets dagsorden to gange. Første gang forud for ØKOFIN den 7. marts 2003, hvor Rådet vedtog sine prioriteter for EU’s 2004-budget (bilag 626). Anden gang var den 9. maj 2003 (bilag 918), hvor det omhandlede Kommissionens fremlæggelse af budget 2004. Bilag 918 indeholder blandt andet en tabel med de finansielle perspektiver for EU's udgifter 2004-2006. Se de finansielle rammeaftaler for EU her:

 http://www.europa.eu.int/comm/budget/furtherinfo/index_en.htm#framework2000 .

Der skal gøres opmærksom på, at Rådet og Europa-Parlamentet af juridiske årsager kun kan vedtage budgettet for EU-15 inden for budget-2004-proceduren, som afsluttes med Europa-Parlamentets 2. behandling i december 2003. Budgettet for de 10 tiltrædelseslande vil formelt blive vedtaget i marts/april 2004 som et tillægs- og ændringsbudget til 2004-budgettet.

Generelt om budget-proceduren

Udgangspunktet for vedtagelse af EU’s budget er artikel 272 (TEF). Bestemmelsen er suppleret med en række aftaler mellem EU’s institutioner om forløbet af proceduren. Derfor afspejler artikel 272 ikke helt det faktiske forløb. Det bærende i proceduren er, at Kommissionen udarbejder det foreløbige budgetforslag under hensyntagen til retningslinjer udarbejdet af Rådet og Europa-Parlamentet. Europa-Parlamentet og Rådet fastsætter størrelsen af de enkelte udgiftsposter, hvorefter det endelige budget vedtages af Europa-Parlamentet.

Kommissionen fremlægger sit budgetforslag med bidrag fra de øvrige institutioner. Budgetforslaget skal forelægges for Rådet senest den 1. september. Kommer der nye forhold frem, som Kommissionen ikke havde kendskab til under udarbejdelsen af forslaget, kan Kommissionen efterfølgende ændre i dette. Herefter skal budgetforslaget igennem to behandlinger i henholdsvis Rådet og Europa-Parlamentet. Under disse behandlinger gennemgås forslaget med henblik på at foreslå ændringer i de samlede bevillinger eller fordele bevillingerne anderledes. 

Rådet skal under sin førstebehandling af forslaget og efter samråd med en delegation fra Europa-Parlamentet vedtage forslaget med kvalificeret flertal og forelægge det for Parlamentet senest den 5. oktober. Herefter har Europa-Parlamentet en frist på 45 dage til at udtale sig. Parlamentet kan inden for denne frist vælge at godkende budgetforslaget eller undlade at udtale sig, hvorefter budgettet betragtes som endeligt vedtaget. Det mest sandsynlige er dog, at Parlamentet foreslår ændringer til budgettet. Disse ændringer kan vedrøre

· ændringsforslag vedrørende de obligatoriske udgifter, der vedtages med et flertal af de afgivne stemmer.

· ændringsforslag vedrørende de ikke-obligatoriske udgifter, der vedtages med et absolut flertal af Parlamentets stemmer (mindst 314 stemmer ud af i alt 626).

Efter vedtagelsen af ændringsforslagene sendes det ændrede budgetforslag til andenbehandling i Rådet. Rådet har herefter en frist på 15 dage til at udtale sig om det ændrede budgetforslag. Godkender Rådet alle Europa-Parlamentets ændringsforslag, betragtes budgettet som endeligt vedtaget.

Vælger Rådet ikke at godkende Parlamentets ændringsforslag, gælder følgende: 

· Hvis den foreslåede ændring ikke indebærer en forhøjelse af en institutions samlede udgifter, kræves en afgørelse med kvalificeret flertal til enten at forkaste eller ændre det pågældende beløb. Vedtager Rådet ikke en sådan afgørelse, betragtes budgetforslaget som endeligt vedtaget. 

· Vedtager Rådet imidlertid en sådan afgørelse, skal Rådet også med kvalificeret flertal vedtage en afgørelse om godkendelse af budgettet. Kan Rådet ikke vedtage en sådan afgørelse, betragtes forslaget som forkastet.

· Vedtages ændringsforslag, fremsendes disse til Parlamentet

Europa-Parlamentet har herefter en frist på 15 dage til anden og sidste behandling af budgettet. Hvis Parlamentet ikke udtaler sig inden for denne frist betragtes budgettet som vedtaget med de ændringsforslag, som Rådet har fremsat. Parlamentet kan derimod også med et flertal af de 626 stemmer i Parlamentet, der samtidig udgør tre femtedele af de afgivne stemmer, vælge at ændre eller forkaste Rådets ændringer af Parlamentets ændringer til forslaget. En sådan vedtagelse betyder, at budgettet er endeligt vedtaget. 

Imidlertid kan Parlamentet også med et flertal af de i alt 626 stemmer, der samtidig udgør to tredjedele af de afgivne stemmer, forkaste det samlede budgetforslag. Det betyder, at proceduren skal starte helt forfra på grundlag af et nyt budgetforslag. Vedtages dette forslag ikke, fungerer EU på basis af månedlige bevillinger, der svarer til en tolvtedel af det forrige regnskabsårs budget (ordningen med foreløbige tolvtedele). Europa-Parlamentet har forkastet budgettet tre gange i EU’s historie.

Med venlig hilsen

Mongin Forrest og Thomas Søndergaard Sarup

